ยูเอ็นเอสซีประชุมฉุกเฉิน-ทรัมป์คุยไบเดนสู้โควิด
นักการทูตในสหประชาชาติ (ยูเอ็น) เผยเมื่อ 6 เม.ย.ว่า คณะมนตรีความมั่นคงแห่งสหประชาชาติ (ยูเอ็นเอสซี) จะเปิดประชุมฉุกเฉินครั้งแรกเพื่อหารือถึงการแพร่ระบาดของเชื้อไวรัสโควิด-19 ตามคำร้องของสมาชิกหมุนเวียนของยูเอ็นเอสซี 9 ใน 10 ประเทศ หลังเกิดความแตกแยกในหมู่สมาชิกถาวรของยูเอ็นเอสซี 5 ประเทศ รวมทั้งระหว่างสหรัฐฯกับจีนและรัสเซียการประชุมแบบลับจะเริ่ม 15.00 น. วันพฤหัสฯ ที่ 9 เม.ย. เวลานิวยอร์ก หรือ 19.00 น. เวลาสากล แต่ยังไม่แน่ว่าจะเป็นรูปแบบใด จะมีผลสำเร็จหรือไม่อย่างไร สมาชิกยูเอ็นเอสซีจะแสดงความเป็นเอกภาพและพร้อมร่วมมือต่อสู้โควิด-19 หรือไม่ หลังสัปดาห์ที่แล้ว สมัชชาใหญ่สหประชาชาติ (ยูเอ็นจีเอ) มีมติเรียกร้องให้มีความร่วมมือระหว่างประเทศแบบหลายฝ่ายเพื่อต่อสู้กับโควิด-19 แม้รัสเซียพยายามคัดค้านร่างมตินี้ ส่วนสหรัฐฯต้องการให้การประชุมหรือร่างมติใดๆ ระบุด้วยว่าไวรัสโควิด-19 มาจากจีน แต่ถูกจีนคัดค้าน ขณะที่ฝรั่งเศสขอให้สมาชิกถาวรยูเอ็นเอสซี 5 ประเทศ ประชุมทางวิดีโอคอนเฟอเรนซ์เสียก่อนเพื่อขจัดความขัดแย้ง และแอฟริกาใต้ชี้ว่ายูเอ็นเอสซีควรประชุมเรื่องสันติภาพและความมั่นคงเท่านั้น ไม่ใช่เรื่องสาธารณสุขและเศรษฐกิจด้านองค์กรการกุศลและกลุ่มรณรงค์เกือบ 140 แห่งทั่วโลก นำโดยกลุ่มจูบิลี เดท ในอังกฤษ ร่วมเรียกร้องให้กองทุนการเงินระหว่างประเทศ (ไอเอ็มเอฟ) ธนาคารโลก กลุ่มประเทศเศรษฐกิจก้าวหน้ากับเศรษฐกิจเกิดใหม่ (จี 20) และกลุ่มเจ้าหนี้เอกชน ช่วยเหลือประเทศยากจนที่สุด 69 ประเทศ ในการต่อสู้โควิด-19 ด้วยการยกเลิกการชำระหนี้ตลอดปีนี้ ด้าน รมว.คลังกานาเรียกร้องให้จีนช่วยลดภาระหนี้ของประเทศในแอฟริกาที่เผชิญวิกฤติเศรษฐกิจเพราะโควิด-19 ด้วยอนึ่ง ประธานาธิบดีโดนัลด์ ทรัมป์ แห่งสหรัฐฯ และนายโจ ไบเดน ตัวเก็งที่จะได้เป็นตัวแทนพรรคเดโมแครตไปชิงตำแหน่งประธานาธิบดีกับทรัมป์ใน 3 พ.ย.นี้ ได้พักความขัดแย้งและแสดงความเป็นเอกภาพ โดยโทรศัพท์หารือกันเป็นครั้งแรกเรื่องวิกฤติโควิด-19 ในประเทศ ซึ่งมีผู้ติดเชื้อมากที่สุดในโลกเกือบ 370000 คน มีผู้เสียชีวิตกว่า 10100 คน ทั้งคู่เผยว่าการเจรจาเมื่อ 6 เม.ย.เป็นไปฉันมิตร ขณะที่ศาลสูงรัฐวิสคอนซินปฏิเสธคำร้องของผู้ว่าการรัฐวิสคอนซินที่ขอให้เลื่อนการเลือกตั้งขั้นต้นแบบไพรมารีในรัฐนี้จาก 7 เม.ย. เป็นเดือน มิ.ย. เพราะวิกฤติโควิด-19.
นักการทูตในสหประชาชาติ (ยูเอ็น) เผยเมื่อ 6 เม.ย.ว่า คณะมนตรีความมั่นคงแห่งสหประชาชาติ (ยูเอ็นเอสซี) จะเปิดประชุมฉุกเฉินครั้งแรกเพื่อหารือถึงการแพร่ระบาดของเชื้อไวรัสโควิด-19
โควิด-19,ไวรัสโคโรนา,คณะมนตรีความมั่นคงแห่งสหประชาชาติ,ยูเอ็นเอสซี,ประชุมลับ,โดนัลด์ ทรัมป์,ข่าววันนี้,ข่าวทั่วไป